MDC Yorumwa Nechekuchera Panyaya yeWomen's Assembly?
Vamwe vanoongorora zvematongerwo enyika vanoti VaTsvangirai vanoda kubatsirwa panyaya yeWomen's Assembly
Vamwe vatsigiri veMDC inotungamirwa naVaMorgan Tsvangirai vanoti nyonga nyonga yakaitika paExtra Ordinary Congress yeWomen’s Assembly muBulawayo neSvondo, ingangouraya bato iri. Madzimai pamwe nevechidiki vari kuchema nerekuti maitirwo akaitwa sarudzo dzekutsvaga hutungamiri hweWomen’s Assembly, hauratidze hutongi hwejechetere mubato iri, sezvo pakaitwa chikiribidi chisati chamboonekwa muMDC. Sekutaura kuri kuita mutori wedu wenhau, Netsai mlilo, madzimai akawanda akaratidza kutsigira Mai Lucia Matibenga, pana Mai Theresa Makone, avo vanonzi vakasarudzwa pamusangano wakaitirwa pabhizinesi remutevedzeri wemutungamiri webato iri, Muzvare thokozane Khupe. Zvichakadaro, zvichitevera kusaitwa negwara rakajeka kweExtra Ordinary Congress iyi, zvabuda pachena kuti zvinhu hazvina kumira zvakanaka muMDC. Vanoongorora zvematongerwo enyika vanoti kuitwa kwemisangano miviri yemadzimai ebato iri kuBulawayo, chiratidzo chehutungamiri hwebato iri kuti haugoni kutora matanho akakodzera kuti mubato muve nekugadzikana. Nyanzvi idzi dzinoti zviri kuitika muMDC, zvinogona kusvitsa bato iri muna taisireva, sezvo veruzhinji vasiri kufara nemabatirwo ari kuitwa madzimai mubato iri. Mashoko atinawo anotiwo dzimwe nhengo dzeMDC dziri mustanding committee, hadzina kuudzwa nezve Extra Ordinary Congress yeWomen’s Assembly iyi, izvo zvava kuburitsa pachena kuti bato iri rapindwa nerushambwa. VaPedzisayi Ruhanya vanoongorora zvematongerwo enyika uye varisenoir programs officerweCrisis in Zimbabwe Coalition . VaRuhanya vaudza Jonga Kandemiiri weStudio 7 kuti VaTsvangirai vanofanirwa kubatsirwa pakugadzirisa nyaya yemadzimai iyi isati yazunza bato iri. Dzimwe Nhau Kubva kuStudio 7...